

2024. gada 2. augustā

**Vētras radītā ietekme uz pasažieru pārvadājumiem pa dzelzceļu: vilcienu kavēšanās, alternatīvais transports un vairāk nekā 200 atceltu vilcienu reisu**

**Kopumā vētras sagāzto koku un radīto bojājumu dzelzceļa infrastruktūrai dēļ pārvadātājam “Vivi” līdz šim nācies atcelt vairāk nekā 200 vilcienu reisu visā maršrutā vai kādā no posmiem, bet vēl vairāki simti vilcienu galapunktā nonākuši ar kavēšanos, būtiski ietekmējot pasažieru pārvadājumu precizitāti. Lai gan bojājumu novēršana dzelzceļa infrastruktūrai vēl turpinās, Jelgavas virzienā vilcienu satiksme šobrīd ir pilnībā atjaunota, savukārt Tukuma dzelzceļa līnijā posmā Rīga – Sloka ir novērsti visi vētras radītie bojājumi un elektrovilcienu kustība atbilstoši ierastajam grafikam ir atjaunota pilnā apjomā, bet posmā Sloka – Tukums II – Sloka arī 2. augustā pasažieru pārvadājumi tiks veikti ar dīzeļvilcieniem un autobusiem.**

Svētdienas vakarā un naktī uz pirmdienu piedzīvotās spēcīgās vētras dēļ tika būtiski ietekmēta vilcienu satiksme Jelgavas un Tukuma dzelzceļa līnijās. Nolauzto koku, sabojātā kontakttīkla, kontakttīkla balstu un citu dzelzceļa infrastruktūras elementu ietekmē virkne vilcienu reisu netika izpildīti laikā vai izpildīti vispār, vilcieniem tiekot atceltiem visā maršrutā vai kādā no posmiem.

Lai nodrošinātu pasažieru pārvadājumu pa dzelzceļu pakalpojumu nepārtrauktību, AS “Pasažieru vilciens” darbinieki 24/7 režīmā, sadarbojoties ar kolēģiem no VAS “Latvijas dzelzceļš” un VSIA “Autotransporta direkcija”, spēja operatīvi apzināt un noorganizēt alternatīvo transportu – autobusus un iespēju robežās arī taksometrus – pasažieru pārvadāšanai posmos, kurus bija nobloķējuši vētras radīti šķēršļi vai kuros bija bojāta dzelzceļa infrastruktūra. Savukārt atsevišķos posmos, kuros bija bojāts kontakttīkls, pasažieru pārvadāšanai tika norīkoti dīzeļvilcieni, kas tika pārvirzīti no citām līnijām.

Šobrīd Jelgavas dzelzceļa līnijā vilcienu satiksme ir atjaunota un pasažieru pārvadājumi tiek veikti saskaņā ar ierasto kustības grafiku, vienlaikus, ņemot vērā nepieciešamību pēc dīzeļvilcieniem Tukuma virzienā, 2. augustā Jelgavas līnijā atcelti šādi dīzeļvilcienu reisi:

* Nr. 6871 Rīga (5.03) – Jelgava (5.48)
* Nr. 6872 Jelgava (6.08) – Rīga (6.53)
* Nr. 6875 Rīga (8.14) – Jelgava (9.00)
* Nr. 6876 Jelgava (9.15) – Rīga (10.00)
* Nr. 6877 Rīga (16.13) Jelgava (16.58)
* Nr. 6878 Jelgava (17.15) – Rīga (18.00)
* Nr. 6881 Rīga (18.13) – Jelgava (18.58)
* Nr. 6882 Jelgava (19.15) – Rīga (20.00)

Savukārt turpinot vētru seku novēršanu Tukuma dzelzceļa līnijā, 2. augustā pasažieru pārvadājumi ar elektrovilcieniem pilnā apjomā atjaunoti posmā Rīga – Sloka – Rīga, savukārt posmā Sloka – Tukums II – Sloka pārvadājumi tiks veikti gan ar dīzeļvilcieniem, gan autobusiem (tajos būs derīga vilcienam iegādātā biļete). Vilcienu un autobusa kustības grafiks 2. augusta reisiem Tukuma virzienā pieejams šeit.

AS “Pasažieru vilciens” atgādina, ka pasažieri, kas iegādājušies vilciena biļeti, bet pārvadājumu pakalpojumus nav saņēmuši vai ir saņēmuši nepilnā apjomā, aicināti vērsties “Vivi” Klientu apkalpošanas centrā Rīgas Centrālajā stacijā vai dzelzceļa staciju biļešu kasēs un lūgt naudas atmaksu par iegādāto biļeti (uzrādot vilciena biļeti), vai elektronisko biļešu gadījumā aizpildot [iesnieguma formu](https://www.vivi.lv/uploads/Iesniegums_zaudejumu_atlidzinasanai_Vivi.doc), to parakstot ar drošu elektronisko parakstu un nosūtot uz e-pastu: vilciens@info.vivi.lv.

Tāpat pasažierim ir tiesības pieprasīt izdevumu kompensāciju gadījumos, kad vilciena kavēšanās vai atcelšanas gadījumā pasažieris nokļūšanai līdz galapunktam ir izmantojis taksometra pakalpojumus vai pārsēdies autobusā. Lai pieprasītu kompensācija, pasažierim jāsaglabā vilciena biļete un zaudējumus pamatojošie dokumenti (taksometra čeks vai autobusa biļete), nosūtot tos kopā ar [iesnieguma formu](https://www.vivi.lv/uploads/Iesniegums_zaudejumu_atlidzinasanai_Vivi.doc), kas parakstīta ar drošu elektronisko parakstu, uz e-pastu vilciens@info.vivi.lv vai iesniedzot klātienē “Vivi” Klientu apkalpošanas centrā Rīgas Centrālajā stacijā.

Kamēr tiek novērsti vētras izraisītie bojājumi dzelzceļa infrastruktūrai, aicinām pasažierus būt saprotošiem. Operatīvā informācija par izmaiņām vilcienu kustībā pieejama "Vivi" mobilajā lietotnē, tīmekļvietnē vai pa tālruni 80007600.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv